पाएं अपने शहर की ताज़ा ख़बरें और फ्री ई-पेपरडाउनलोड करें
महाराष्ट्र से 20 किमी के फासले पर धूलकोट। जनसंख्या 4 हजार। गांव में एक सप्ताह में 13 कोरोना संक्रमित मरीज है। जबकि 5 से ज्यादा लोगों की मौत हो गई। तेजी से बढ़ रहे मरीजों के कारण ग्रामीण दहशत में हैं। अधिकांश लोग घरों से बाहर नहीं निकल रहे हैं।
हालांकि संक्रमित मरीज व उनके परिजन की लापरवाही से भी संक्रमण बढ़ रहा है। कंटेनमेंट एरिया नहीं होने से लोग बेधड़क बाहर घूमते हैं। इससे संक्रमण बढ़ रहा है। प्रशासन केवल एक पर्चा चस्पा कर देता है। यह पर्चा भी दूसरे दिन संक्रमित लोगों के परिजन फाड़ देते हैं। गांव में किसी को पता ही नहीं है कि कौन संक्रमित है या नहीं है। धूलकोट के अलावा बिलवा, नवलपुरा में भी संक्रमण फैल रहा है।
बिलवा व नवलपुरा में भी लोगों की मौत हो रही है। ग्रामीण रितेश बड़ोले, राहुल हिंगोले व नैनसिंह बड़ोले ने बताया कि गांव में लोग लापरवाही बरत रहे हैं। इसके चलते लगातार संक्रमण बढ़ रहा है। संक्रमित मरीजों को रोकने के लिए महाराष्ट्र चौकी से कोई कर्मचारी नहीं मौजूद था। इस कारण बिना रोक-टोक महाराष्ट्र से लोग सीमा पार कर शहर में पहुंच रहे हैं।
गांव की दो सीमाओं पर चेतावनी लिखी, लेकिन नहीं है चौकीदारी
भगवानपुरा व काबरी रोड पर ग्रामीणों ने रोड पर गांव में आने पर प्रतिबंध लगाया है। ग्रामीणों ने रोड पर चूने से लिखा है। केवल लिखने से कुछ नहीं हो रहा है। यहां दोनों सीमा रेखा पर चौकीदारी नहीं होने से लोग अंदर आ रहे हैं। पुलिस रोजाना सुबह-शाम आती थी। पाइंट भी लगाया था। अब पाइंट बंद कर दिया। इसके अलावा महाराष्ट्र के लोग भी गांव में पहुंच रहे हैं।
सर्वे में भी सही जानकारियां नहीं दे रहे लोग इससे भी फैला संक्रमण
गांव में 5 झोलाछाप डॉक्टर मरीजों का इलाज करते थे। कलेक्टर के आदेश के बाद सभी के क्लीनिक बंद हैं। मरीज भगवानपुरा में इलाज करा रहे हैं। इसके अलावा मरीज क्वारंटाइन ही है। वह घर पर ही इलाज ले रहे हैं। कुछ मरीज भगवानपुरा कोविड सेंटर या जिला अस्पताल नहीं जा रहे हैं। लोग सर्वे में भी सही जानकारियां नहीं दे रहे हैं। इससे संक्रमण फैल रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn